**Регистрация на сдружение с нестопанска цел с общественополезна дейност**

СЪДЕБНА РЕГИСТРАЦИЯ

**1. Удостоверение за уникалност и резервиране на име** -с цел да се избегне регистрация на сдружения с еднакви имена на територията на РБ, за бъдещото сдружение е необходимо да се направи проверка за уникалност на име.

Проверката се извършва от „Информационно обслужване” АД, което издава Удостоверение за уникалност на име – този документ задължително се изисква при съдебна регистрация. Офисите на „Информационно обслужване” АД обикновено се намират в сградите на окръжните съдилища.

При тази регистрация не се изискват никакви документи – проверката се прави на място и ако името е свободно, веднага се издава удостоверение на името на председателя на сдружението (в 2 екземпляра - единият е за архива на сдружението, а другият се внася в съда, заедно с другите документи за регистрация).

**Такса: 60 лв**.

**2. Устав** – по-долу можете да изтеглите примерен вариант, но всичко е строго индивидуално и можете да го редактирате според вашите нужди. Уставът на сдружението трябва да е подписан от всички присъстващи на Учредителното събрание.

**3. Протокол от Учредително събрание** – чрез който се учредява сдружението, приема се устава и се избира Управителен съвет. Протоколът трябва да бъде подписан от всички учредители.

**4. Протокол от заседание на Управителен съвет**, на който се избират Председател и Заместник – председател на сдружението. Протоколът трябва да бъде подписан от всички членове на УС.

**5. Образец (спесимен) от подпис** на представляващия сдружението (председател). Този документ трябва да бъде заверен нотариално.

**Такса: 6 лв.**

**6. Заявление за регистрация**, подписано от всички членове на Управителния съвет.

**7. Квитанция** за внесена държавна такса за регистрация. Можете предварително да се поинтересувате как е прието от съответния съд да се плаща тази такса – на място в съда (каса) или по банков път, данни за банката и банковата сметката.

**Такса: 53 лв.** + 2-5 лв. за банков превод.

**\*Свидетелство за съдимост** – на Председателя на Управителния съвет (УС) или на всички членове на УС. Не всички съдилища го изискват – осведомете се какви са изискванията на Окръжния съд във вашия район.

Може да използвате примерните образци и да ги редактирате според вашите нужди и така, че да съответстват на дейността на сдружението, което ще учредявате.

**Важно!** – предметът на дейност, целите и средствата за тяхното постигане трябва да се впишат в Учредителния протокол и Заявлението до съда. Така че, ако направите промени в предмета на дейност, целите и средствата в устава, не забравяйте, че трябва да ги коригирате по същия начин и в Протокола и Заявлението

Решението на съда излиза след седмица-две до месец – в зависимост от графика на съдиите.

Не забравяйте през това време да си направите **печат**.

БУЛСТАТ

След като излезе съдебната регистрация, в 7-дневен срок трябва да си извадите ЕИК. Това става в регистър БУЛСТАТ на Агенция по вписванията.

За целта са ви необходими:

**1. Устав на сдружението** – 2 бр. копия, заверени на всяка страница с надпис „Вярно с оригинала”, подпис на председателя на сдружението и печат.

**2. Съдебно решение** – 2 бр. копия, заверени на всяка страница с надпис „Вярно с оригинала”, подпис на председателя на сдружението и печат.

**3. Заявление** – попълнено в 2 екземпляра – можете да го получите на място в офиса или да го изтеглите от сайта на агенцията.

**4. Квитанция за платена такса** – ако в местната служба няма каса или ПОС терминал, се изисква таксата да се плати предварително по банков път.

**Такса: 35 лв.**

След като подадете документите, службата по регистрация ви издава регистрационно удостоверение за кода по БУЛСТАТ със срок на действие един месец, а след месец - карта за идентификация.

РЕГИСТРАЦИЯ В МИНИСТЕРСТВО НА ПРАВОСЪДИЕТО

Считано от датата на получаване на съдебното решение за регистрация, за СНЦ в обществена полза тече **двумесечен срок**, в който сдружението трябва да се регистрира в Централния регистър на ЮЛНЦ за осъществяване на общественополезна дейност към [Министерството на правосъдието](http://www.justice.government.bg/41/). Вписването е с правно основание чл. 45 от ЗЮЛНЦ.

Необходими документи:

**1. Заявление** по образец, което може да се изтегли от интернет страницата на МП <http://www.justice.government.bg/41/> (Заявление по чл. 45). Заявлението е генерирано в Excel и се попълва в този формат. Разпечатва се на хартиен носител и се подписва от Председателя на сдружението. Файлът се записва на CD, което се изпраща заедно с останалите документи за вписване.

**2. Съдебно решение за вписване** – препис с мокър печат на съда – за целта, трябва да подадете молба в отдел „Фирмено деловодство” в Окръжния съд по място на вписване.

**Такса: 7 лв.** + 2,50 лв. банкова такса

**3. Удостоверение за актуално състояние** – официален препис с мокър печат на съда – от „Информационно обслужване” АД (в Окръжния съд по място на вписване).

**Такса: 15 лв.**

**4. Устав** – копие на хартиен носител, заверено на всяка страница с „Вярно с оригинала”, подпис и печат на юридическото лице. Уставът в „doc.” формат (world), също се записва на CD-то заедно със заявлението.

**5. Булстат** – копие на хартиен носител от временното удостоверение или от картата, заверено с „Вярно с оригинала”, подпис и печат на юридическото лице.

**6. Декларации:**

- за обстоятелствата по чл. 45, ал. 2, т. 4 от ЗЮЛНЦ

- за липса на парични задължения по чл. 45, ал. 2, т. 4 и чл. 46, ал. 2, т. 6 от ЗЮЛНЦ

Образците на декларациите могат да се изтеглят от интернет страницата на МП <http://www.justice.government.bg/41/> или от тук. Разпечатват се на хартиен носител и се заверяват с подпис и печат на юридическото лице.

**7. Правила и ред за извършване на общественополезна дейност** – приемат се от Общото събрание на сдружението и се изготвят като отделен документ, заверен с подпис и печат на юридическото лице.

**8. Списък на членовете на Управителния съвет.**

Справки и консултации по процедурата можете да направите на тел.: **02/ 923 73 21; 923 73 45**

Документите се изпращат по пощата (с обратна разписка) или се внасят на адрес:

Министерство на правосъдието

гр. София, ул. „Славянска” № 1, п.код. 1040

дирекция „Административно обслужване и канцелария”

**Такса: няма**

Вписването трябва да се извърши в 14-дневен срок. Чрез месечният бюлетин на МП <https://ngo.mjs.bg/bg/Information/Information/BulletinSearch?month=22FV6FRv1Vw%3D&status=wa6L7hmN78g%3D&year=b1I4DZ6AW3w%3D&showResults=True&page=zbOweqG1nU8%3D> можете да следите за резултатите от вписването.

Удостоверението за вписване в ЦРЮЛНЦ се получава се на посочения по-горе адрес от заявителя, от упълномощено от него лице или от друг член на управителния орган на юридическото лице.